Pühapäeval, 21.veebruaril 2016 osalesime III Maakondadevaheline tantsukarusselli “Tähed laval” kontserdil Tartus. Seekord oli tegemist valdavalt moodsa tantsuga ning ka Tuurit-Tuuriti esinemisnumbrit iseloomustas rahvapärimuslikkus modernses seades. Tants on meie tegusa juhendaja Eneli Rüütli põnevast loomesahvrist. Tulemuseks 3. koht meile ning kolme Pärnumaa erineva kollektiivi punktiskoori kokkuvõtteks 2. koht Pärnumaale! 1. koht ning 2017 aasta korraldamisõigus läks teistkordselt Tartu linnale, kuid seda ainult tänu nö fotofinišile, sest punktiarvestuses olid Tartu linn ja Pärnumaa võrdsed. Otsustavaks sai Tartule žüriilt antud enam maksimumpunkte. Igatahes au võitjatele, seda enam, et antud üritusest võitsid kõik osalejad. „Lauljatel on olemas Laulukarussell, mille kaudu propageeritakse laulmist ja tänu sellele tuleb pidevalt peale uusi andekaid lauljaid. Antud konkurss ärgitab ka tantsuvaldkonnale rohkem tähelepanu pöörama“, on selgitanud „Tähed Laval“ võistluskontserdi eesmärke peakorraldaja ja idee autor Andre Laine.
#000000
Ürituse mastaapsusest ja tõusvast populaarsusest annab aimu ka statistika. Käesoleval aastal osales üle 300 tantsija 9 maakonnast, lisaks eraldi kollektiivid kahest Eesti suuremast linnast Tallinnast ja Tartust. Seega, oli mida vaadata ning kellele näidata.
#000001
Ürituse eurovisioonilik formaat oli juba iseenesest põnev ning sündmuse pidulikkust ja olulisust rõhutav. Sära ja glamuuri lisasid aktiivselt õhtut kureerinud noored õhtujuhid, kes esinemiste vahel osalejatelt vahetuid muljeid välja meelitasid. Esinduslik ja rohkearvuline žürii ning põnevust toetav hääletusprotsess kruvisid niigi ärevusest ja tahtmisest pakatavat õhustikku veelgi pinevamaks. Hädavajalik kogemus koolinoortele ning tore ja meeldejääv elamus kõigile – nii võib Tartu Vanemuise kontserdimajas toimunud ürituse kokku võtta. Eestlane on tantsurahvas!
#000002
Kuigi Pärnu tantsijad võinuks Vanemuise kontserdimajas tosina maakonna osalusega festivalilt Tantsukarussell punktisumma poolest võrdväärselt tartlastega esikoha koju tuua, jäi võit Eurovisiooniga sarnase hindamise tõttu Tartusse.
#000004